অন্য কোনও পদে আগ্রহ নেই, জানিয়ে দিলেন বিক্ষুব্ধ সাংসদ অর্জুন সিং

ব্যারাকপুর: দলের অন্য কোনও পদে তাঁর আগ্রহ নেই বলে জানিয়ে দিলেন ব্যারাকপুরের দলবদলু সাংসদ অর্জুন সিং। সোমবার এক সাংবাদিক বৈঠকে তিনি বলেন, পরবর্তী পদক্ষেপ কী হবে, তা দলীয় কর্মীদের সঙ্গে কথা বলে ঠিক করব। প্রসঙ্গত, রবিবার ব্রিগেড ময়দানে তৃণমূলের জনগর্জন সভা (TMC Brigade Janagarjan Meeting) থেকে ৪২টি আসনে তাদের প্রার্থী তালিকা ঘোষণা করা হয়। দেড় বছর আগে বিজেপি ছেড়ে তৃণমূলে যোগ দেন অর্জুন। তাঁর আশা ছিল, ব্যারাকপুরে দল তাঁকে প্রার্থী করবে। কিন্তু তা না হওয়ায় হতাশ হয়েছেন ব্যারাকপুরের বাহুবলি সাংসদ অর্জুন সিং (Arjun Singh)। সেখানে তৃণমূলের প্রার্থী হয়েছেন রাজ্যের সেচমন্ত্রী, নৈহাটির বিধায়ক পার্থ ভৌমিক। তিনি রবিবার বলেন, দল নিশ্চয়ই অর্জুনকে বড় কোনও দায়িত্ব দেবে। সেই সূত্র ধরেই সোমবার অর্জুন জানান, অন্য কোনও পদে তাঁর কোনও আগ্রহ নেই।

রবিবারই অর্জুন বলেন, দল আমার প্রতি বিশ্বাসঘাতকতা করেছে। আগে জানলে বিজেপি ছেড়ে তৃণমূলে আসতাম না। এই আসাটা আমার ভুল সিদ্ধান্ত ছিল। রবিবার তালিকায় নাম না দেখে খুবই হতাশ হয়েছিলেন অর্জুন। সেই হতাশা কাটিয়ে এদিন কিছুটা ধাতস্থ হয়েছেন ব্যারাকপুরের সাংসদ। তিনি বলেন, দল আমাকে্ যোগ্য মনে করেনি, তাই টিকিট দেয়নি। তবে যিনি (অভিষেক বন্দ্যোপাধ্যায়ের হাত ধরে অর্জুন তৃণমূলে আসেন) আমাকে বিজেপি থেকে তৃণমূলে আনেন, তিনি টিকিট দেবেন বলে কথা দিয়েছিলেন।

আরও পড়ুন: নির্বাচন কমিশনে সরকারের পছন্দের নিয়োগ আটকাতে আদালতে কংগ্রেস

অর্জুনকে পুরমন্ত্রী ফিরহাদ হাকিম (Firhad Hakim) এবং ব্যারাকপুরের প্রার্থী পার্থ ফোন করেছিলেন। সাংসদ নিজেই এ কথা জানিয়ে বলেন, পার্থ চা খেতে ডেকেছে ওর বাড়িতে। যাব কি না, ঠিক করিনি এখনও। ও কাল আমার বাড়িতে আসবে বলে জানিয়েছে। আমার সঙ্গে কারও কোনও সমস্যা নেই। পার্থ এখন অনেক বড় নেতা হয়েছে। কর্মীদের বলেছি, শান্ত থাক, সুস্থ থাক, এনজয় কর। রবিবার রাতেই অর্জুনের অনুগামীরা ব্যারাকপুর কেন্দ্রের বিভিন্ন এলাকায় তাঁকে প্রার্থী না করার প্রতিবাদে বিক্ষোভ দেখান। কোথাও কোথাও রাস্তাও অবরোধ হয়।